钦定古今图书集成/理学汇编/文学典/第092卷 > 高启
## 钦定古今图书集成/理学汇编/文学典/第092卷 > 高启

按《明外史》本传：“启字季迪，长洲人。博学工诗。家北郭，
与王行比邻。其后徐贲、高逊志、唐肃、宋克、余尧臣、张
羽、吕敏、陈则皆卜居与相近，号北郭十友。又以能诗，
号十才子。”张士诚据《吴名士响集》，“启独依外家，居吴
淞之青丘。饶介之、丁仲容素以诗自豪，见启诗，惊异，
礼为上客。启谢去，仍隐青丘，自号青丘子。洪武初，被”
荐，偕同县谢徽召修《元史》，授翰林院国史编修官，复
命教授诸王。三年秋，帝御阙楼，启、徽俱入对。擢启户
部右侍郎，徽吏部郎中。启自陈年少，不敢当重任，徽
亦固辞，乃见许。已，并赐白金放还。启尝赋诗有所讽
刺，帝嗛之，未发也。及归，居青丘，授书自给。知府魏观
为移其家入郡，旦夕延见甚欢。观以改修府治获谴，
帝见启所作《上梁文》，因发怒，腰斩于市，年三十九。明
初，吴下多诗人，启与杨基、张羽、徐贲称“四杰”，以配唐
“王、杨、卢、骆”云。

按《列朝诗集》，季迪身长七尺，有文武才，无书不读，而
尤邃于群史。其诗有《凤台》《吹台》《江馆》《青丘》《南楼》《槎轩》
《姑苏杂咏》诸集，文曰“凫藻”，词曰《扣舷》，《凤台集》则洪武
初为史官时作也。诗凡二千馀篇，自选得《缶鸣集》十
二卷，九百馀首。季迪没，无后，其妻周氏藏弆其遗稿，
授其侄立。永乐元年镂版行世。景泰中，徐庸为理会，
梓为《大全集》。王子充曰：“季迪之诗，隽逸而清丽，如秋
空飞隼，盘旋百折，招之不肯下。又如碧水芙蕖，不假
雕饰，翛然尘外。”谢徽曰：“季迪之诗，缘情随事，因物赋
形，横从百出，开合变化。其体制雅醇，则冠裳委蛇，佩
玉而长裾也。其思致清远，则秋空素鹤，回翔欲下，而
轻云霁月之连娟也。其文采缛丽，如”春花翘英，蜀锦
新濯。其才气俊逸，如泰华秋隼之孤骞，昆仑八骏，追
风蹑电而驰也。李东阳曰：“国初称高、杨、张、徐、高，才力声调，过三人远甚，百馀年来亦未见有卓然过之者。”